| Savitiškio tiltas |
| --- |
| 

Savitiškio tiltasSavitiškio tiltas

55°44′17″š. pl. 24°18′45″r. ilg.﻿ / ﻿55.738144°š. pl. 24.312571°r. ilg.﻿ / 55.738144; 24.312571﻿ (Savitiškio tiltas)Koordinatės: 55°44′17″š. pl. 24°18′45″r. ilg.﻿ / ﻿55.738144°š. pl. 24.312571°r. ilg.﻿ / 55.738144; 24.312571﻿ (Savitiškio tiltas) |
|  |
| **Vieta** | Panevėžys, Vakarinė g. |
| **Kerta** | Nevėžį |
| **Ilgis** | 56,6 m |
| **Plotis** | 15,7 m + šalitilčiai |
| **Pastatytas** | 1987 m. |
| **Konstrukcija** | Sijinis tiltas |

**Savitiškio tiltas**, dar vadinamas **Vakarinės gatvės tiltu** – automobilių transporto tiltas Panevėžio miesto vakarinėje dalyje, 2,3 km į rytus nuo Vakarinio aplinkkelio, nutiestas per Nevėžį. Tiltu praeina keturių eismo juostų Vakarinė gatvė. Kairiajame krante įsikūrę gyvenamieji Savitiškio ir Klaipėdos mikrorajonai, priešingame krante Vakarinė gatvė turi tęsinį Pramonės gatvėje, Pažalvaičių pramoniniame rajone. Šalia tilto, prieš srovę, stovi pusapskritė užtvanka. Nevėžis jos pusėje yra apie 40 m pločio, žemiau tilto – 30 m.

Istorija
--------

Tilto per Nevėžį Savitiškio gatvėje poreikis atsirado 1940 m. pastačius Cukraus fabriką. Arklių traukiamais vežimais per jį vežė cukrinius runkelius. 1944 m. darytoje aeronuotraukoje tiltas jau buvo matomas. Gatvė buvo grįsta akmenimis. Šioje Panevėžio dalyje anksčiau būta Savitiškio kaimo, kuris XX a. pabaigoje buvo prijungtas prie miesto. Gyvenvietę mena to paties pavadinimo Savitiškio gatvė. Šalia jos XX a. pabaigoje nutiesus naują Vakarinę gatvę ir joms susiliejus, tiltas atsidūrė Vakarinės gatvės dalyje. Kairiajame Nevėžio krante, nuo Savitiškio gatvės tilto buvo matomas senas vandens malūnas, kurį pastaraisiais metais mena tik nedidelė akmenų krūva iš buvusių pamatų. Akmeninė malūno užtvanka nuo 1960 m. nebebuvo eksploatuojama, kai malūną prijungė prie elektros, o 1966 m ji buvo smarkai apardyta.

Sovietmečiu tilto apylinkėse dar stūksojo išlikusios pavienės sodybos, kurių šeimininkai augino gyvulius ir daržus. Buvo statomi nauji pastatai. Medinis tiltas laikė augantį transporto srautą, buvo saugomas nuo pavasarinių ledonešių – medinės atramos buvo sustiprintos geležimi kaustytomis lytlaužomis. 1972 m. miesto valdžiai gyventojai skundėsi bloga tilto priežiūra: jis duobėtas, nulaužytais turėklais. Gausėjant transporto judėjimui jis darėsi pavojingas.

Naują Savitiškio tilto projektą parengė projektavimo instituto „Lietkelprojektas" specialistai. 1980-1981 m. jį pastatė Panevėžio kelių statybos valdyba Nr. 5. Tilto techniniame pase „Tiltas per Nevėžio upę Savitiškio gatvėje" užfiksuota, kad jis atiduotas naudoti gerokai vėliau – 1987 m.

Techninė charakteristika
------------------------

Gelžbetoninio sijinio tilto ilgis – 30 m, bendras ilgis – 56,6 m. Ant tilto nutiesta 15,70 m pločio važiuojamoji dalis, dengta asfaltbetoniu. Tilto turėklai – metalinė 0,9 m aukščio tvorelė. Krantinių atramos gelžbetoninės. Naujuoju tiltu pravestos įvairios miesto komunikacijos: šiluminė trasa, elektros ir ryšių linijos. Anksčiau komunikacijos upę kirto jos dugnu.

Pastabos
--------

1. ↑  Kultūros vertybių registro žemėlapyje žymima kaip Savitiškio g. (2023 m. duom.)

Literatūra
----------

* Henrikas Kebeikis. Žvilgsnis į Lietuvos tiltus. - Kaunas: „Kopa", 2004. - ISBN 9955-9711-0-X.

Šaltiniai
---------

1. ↑   Savitiškio tiltas žemėlapyje maps.lt
2. 1 2 3  Panevėžio istorijos puslapiai. Tiltas per Nevėžį – kitoje gatvėje atsidūręs Savitiškio gatvės perlas *paneveziokrastas.pavb.lt*
3. ↑  Panevėžio tiltų renesansas: vienas visiškai pasikeis *delfi.lt* 2021-02-15
4. ↑  Savitiškyje – su mintimis apie Čičinską *sekunde.lt* 2023-10-29

Nuorodos
--------

* Sąrašas:Tiltai per Nevėžį
* Savitiškio tiltas, užtvanka, malūnas *laikosmeigtukai.blogspot.com*

  


| Artimiausi tiltai per Nevėžį |
| --- |
| prieš srovę: | **Savitiškio tiltas** | pasroviui: |
| Kultūros ir poilsio parko tiltas | Vakarinio aplinkkelio A 17 tiltas |